  Виталий Пронин Загсъёслэн дауръем юбилейзылы сӥзьыса, кылем арняе Удмурт театрын бадӟым ужрад ортчиз. Загсын ужасьёсты данъян.Огинэ люкаськизы быдэс элькунысьтымы загсъёсын ужасьёс но та удысысь ветеранъёс. Соосты ӟечкылазы шаерысьтымы кивалтӥсьёс, нимо-дано ансамбльёс, кырӟасьёс.1917-тӥ арозь нылпи вордскем, семья кылдэм яке адями кулэм сярысь иворъёсты черкын ужасьёс асьсэ книгаосазы пусйылӥзы. Совнаркомлэн нимысьтыз декрет поттэмез бере та ужез сётӥзы загсъёслы. Нырысь паспортъёсын туж трос янгышъёс луыло вылэм, малы ке шуоно 100 ар талэсь азьло дышетскем муртъёс чиньыен лыдъямон вал ай. Адями кулэмез пусйыкузы но, али сямен, зэмос мугзэ утчаллямтэ. «Шулдыръяськемез бере липет йылысь усиз» яке «гылӟыса усиз» гожъяллям но тӥни.100 ар ӵоже уноез воштӥськиз. Азьвыл вань документъёсты киын гожъяло ке вал, али электрон амалэ выжтэмын. Син шоры пуктыны ик секыт, мар луоз эшшо 100 ар ортчыса, загсъёс кылдэм дырысен 200 ар тырмыку, шуэ. Правительство бордысь Загслэн ужъёсызъя комитетэн кивалтӥсь Людмила Попова.- Мыным потэ, тӥлесьтыд уждэс ноку но нокыӵе онлайн-ресурс уз вошты, - вераз малпанзэ Тӧролэн но Правительстволэн администрациенызы кивалтӥсь Сергей Смирнов. - Тӥлесьтыд уждэс азьланяз но одно ик адями быдэстыны кулэ, со огвакытэ психолог но, артист но медло, уго тӥ адямиез буйгатӥськоды но, мылкыдэз бурдъяськоды но, сюлмысь вераськиськоды но.Ужзэ яратыса, 17-тӥ арзэ ини загсын тырше Можга ёросысь Татьяна Головёнкина. Ужрадысен сое пусйизы Правительстволэн Данъян грамотаеныз. Татьяна Валерьевна регистрациосты удмурт кылын но ортчытъя.- Но жаляса верано, сыӵе куронэн егитъёс туж шер вазиськыло. Удмурт кылын 2-3 сюан гинэ вал ай, - шуэ Татьяна Головёнкина. - Удмурто-ӟучо сценариез курисьёс луыло ик.  Азьвыл аръёсы гуртъёсы поталлямы, малы ке шуоно тросэз дышемын вал гуртысьтызы сельсоветын гожтӥськыны. Али со сямлэсь гуртоос куштӥсько ни.Елена Рябина Туспуктэм: udmurt.ru    